Kommer oor aansoek vir steenkoolmyn by KrugerDie organisasie sê indien met die mynbedrywighede voortgegaan word, dit enorme nadelige en vernietige gevolge vir die omgewing kan inhou. (Foto: Verskaf) Groot kommer heers oor Manzolwandle Investments se nuutste aansoek om steenkool in ’n gebied van ongeveer 87 000 ha naby Komatipoort en die Nasionale Krugerwildtuin te myn. Die burgerregtegroep AfriForum se regspan het ŉ brief aan die maatskappye gestuur om as belanghebbende en geraakte party te registreer, asook om alle inligting rakende Manzolwandle se aansoek te verskaf. “Indien met hierdie aansoek voortgegaan word en daar word wel in die gebied gemyn, kan dit enorme nadelige en vernietigende gevolge vir die onmiddellike omgewing, die Krokodilrivier en ander waterbronne, natuurreservate, wildlewe, die padnetwerk in Mpumalanga en landbouaktiwiteite inhou,” sê Lambert de Klerk, AfriForum se bestuurder vir omgewingsake. In die brief sê AfriForum se regspan hy is ontevrede omdat Manzolwandle Investments nog ŉ aansoek vir ŉ mynlisensie indien. “Ons kliënt is van mening dat alle aansoeke tot dusver ongegrond was en ongegrond sal bly ingevolge ŉ behoorlike omgewingsimpakstudie. Ons kliënt sal voortgaan om hierdie aansoeke teen te staan.” AfriForum het reeds in 2019 strafregtelike klagtes teen Singo Consulting (Edms.) Bpk. – wat as konsultante vir Manzolwandle Investments opgetree het – ingedien nadat daar na bewering bedrog in die vorm van plagiaat in hul omgewingsimpakstudie gepleeg is. Die organisasie is verder besig met ’n hofaansoek teen Barbara Creecy, minister van omgewingsake, om die mynlisensie wat sy aan Manzolwandle toegeken het, te laat hersien. Die maatskappy is ook tot dié saak gevoeg. De Klerk sê AfriForum sal nie toekyk hoe onwettige mynboubedrywighede die land verwoes nie. Maroela Media het vroeër berig Manzolwandle Investments wou ook ŉ steenkoolmyn oor ’n gebied van 18 000 hektaar in dieselfde omgewing begin. Organisasies soos AfriForum het in 2020 al hul stem dik gemaak teen die ontwikkeling van die myn omdat dit enorme nadelige en vernietigende gevolge sou inhou. AfriForum het destyds ook gesê dat Mpumalanga as toeristebestemming ekonomies in duie kan stort as daar met onwettige mynbedrywighede voortgegaan word.